Maksim Liksutov

Maksim Stanislavovitš Liksutov (vene Максим Станиславович Ликсутов; sündinud 19. juunil 1976 Loksal Harjumaal) on Eestist pärit Vene ärimees, poliitik ja sportlane"Moskva liiklusmöllu pandi juhtima Rein Langi "kasupoeg"" EPL, 8. oktoober 2012.

Haridus
1996. aastal lõpetas Maksim Liksutov Moskva Riikliku Sotsioloogia Ülikooli. 2007. aastal lõpetas ta Plehhanovi-nimelise majandusakadeemia finantsjuhtimise erialal ning 2012. aastal rahvusvahelise õigusinstituudi organisatsioonijuhtimise erialal.

Karjäär
1990. aastatel kutsus ärimees Sergei Glinka Liksutovi Tallinna sadamasse söeäri ajama, üks tema ülesandeid oli tagada Kuzbassist saabuva kivisöe kvaliteet. Samuti oli ta seotud Muuga söeterminali rajamisega. Kui söetolmuga õhureostamise tõttu algatati kriminaalasi, maksis Liksutov 2007. aastal Eestile 1,9 miljonit krooni kriminaalasja lõpetamiseks. Tema väitel oli reostus kriminaalmenetluse ajaks juba lõppenud, terminali sulgemine toonuks aga kaasa 200 miljoni krooni suuruse leppetrahvi.

Eestis tegutsedes toetas Maksim Liksutov ulatuslikult Reformierakonda ja Res Publicat.

Algselt Eestis transiidiäriga tegelnud Liksutov viis oma äritegevuse 2000. aastail Venemaale, hakates tegelema laiemalt transpordiga."Maksim Liksutov: olen pahane ja kolin oma firma Eestist minema" Äripäev, 27.04.2007

Liksutov on töötanud Venemaa transpordiettevõtete WorldWideInvest ja Unitrans juhtkonnas, 2001. aastal sai temast Transgroupi juht, 2009. aastal Aeroekspressi  peadirektor. (Aeroekspress on Moskvat kolme olulisema lennujaama Šeremetjevo, Domodedovo ja Vnukovoga ühendavate süstikrongide projekt.)

29. aprillil 2011 astus Liksutov ametisse Moskva linnapea nõunikuna transpordi alal, 6. detsembrist 2011 oli ta Moskva linna transpordiosakonna juhataja. 25. septembril 2012 sai temast Moskva aselinnapea transpordi alal."Estonian millionaire to head the Moscow City transport department" Baltic Business News, 07.12.2011

Äritegevus viis Liksutovi nii Eesti kui ka Venemaa rikkamate suurärimeeste hulka. 2011. aastal oli Liksutov ajakirja Forbes Venemaa rikaste edetabelis 189. kohal, tema varandust hinnati 500 miljonile dollarile.

Lisaks vene keelele valdab Liksutov vabalt inglise, eesti ja rootsi keelthttp://ko.ru/articles/24762.

Eesti kodakondsus
2004. aastal taotles Liksutov Eesti kodakondsust, kuid talle öeldi ära. Justiitsminister Rein Langi soovitusel andis Eesti valitsus talle 2005. aasta detsembris kodakondsuse eriliste teenete eest, põhjendades seda tema panusega Eesti majanduse arendamisse.

2011. aastal kirjutas Postimees, et politsei- ja piirivalveamet on aasta vältel püüdnud tühistada Liksutovi kodakondsust, kuna 2010. aastal võttis ta Vene kodakondsuse ja topeltkodakondsus oli Eestis keelatud. Kuna Liksutov aga ei olnud oma uuest kodakondsusest ametlikult teatanud, polnud tühistamiseks juriidilist alust."Suurärimees Liksutovilt tahetakse võtta Eesti kodakondsus" Postimees, 07.12.2011

16. veebruaril 2012 vabastas valitsus Liksutovi Eesti kodakondsusest tema enda avalduse alusel."Maksim Liksutov lahkus Eesti kodanike seast" EPL, 17. veebruar 2012

Sport
Maksim Liksutov on Eesti meister allveeujumises. Ta on mitmekordne Eesti juunioride meister allveeujumises, 1991. aastal tuli ta Eesti meeskonna koosseisus NSV Liidu meistriks.

Viited

Välislingid
 Максим Ликсутов, profiil venekeelse Forbesi kodulehel
 "Moskva liiklusmöllu pandi juhtima Rein Langi "kasupoeg"" EPL, 8. oktoober 2012
 "Maksim Liksutov lahkus Eesti kodanike seast" EPL, 17. veebruar 2012
 "Estonian millionaire to head the Moscow City transport department" Baltic Business News, 7. detsember 2011
 "Suurärimees Liksutovilt tahetakse võtta Eesti kodakondsus" Postimees, 7. detsember 2011
 "Maksim Liksutov: olen pahane ja kolin oma firma Eestist minema" Äripäev, 27. aprill 2007

Kategooria:Eesti ettevõtjad
Kategooria:Eesti ujujad
Kategooria:Venemaa poliitikud
Kategooria:Venemaa ettevõtjad
Kategooria:Sündinud 1976